Първата му битка е при Дюните през 1658 г. От 1661 г. минава във флота, а от 1672 г. командва свой кораб. Само че това не е кораб от военноморските сили на кралството, а корсарски кораб в Средиземноморието. Известно време Шаторено пребивава в известната пиратска база Сале в Мароко. По време на Холандската война (1672 – 1678) в дейността му се смесват нападения в полза на Франция (тоест на холандски кораби) и за негова сметка. Това е и времето на най-големите му успехи. През 1675 г. с два кораба (общо 80 оръдия) той пресреща на изхода на Ла Манш холандски конвой. Въпреки неравните сили (холандците имат осем линейни кораба за охрана), той ги атакува при нос Лизард, гони ги два дни и пленява два от корабите им. Две години по-късно, край остров Уесант (на запад от Брест), води ново победно сражение. С три линейни и 5 – 6 по-малки кораба напада друг конвой от 50 холандски съда. Пленява два и потопява четири кораба на противника. По подобен начин нанася значителни щети на холандците и на 17 март 1678 г. край Испания.